
Iesniedzot šo tehnisko piedāvājumu, pretendents apliecina pakalpojumu izpildi saskaņā ar iepirkuma Pētījums “Nekustamā īpašuma apgrūtinājumu un kompensāciju kartēšana” (turpmāk – Pētījums) (identifikācijas numurs TB 2024/03), nolikuma, t.sk., tehniskās specifikācijas, prasībām.

1. Speciālisti
Piedāvājam nodrošināt Pētījuma veikšanu ar šādiem speciālistiem:
· Pētījuma vadītājs: Mārtiņš Pētersons, zvērināts advokāts, SIA “Zvērinātu advokātu birojs Šķiņķis Pētersons” vadītājs. Pārstāvējis klientus vairākos desmitos Satversmes tiesas, Eiropas Cilvēktiesību tiesas un administratīvo tiesu lietās, kas attiecas uz dažādiem īpašuma tiesību ierobežojumiem. Pasniedz lekcijas Latvijas Universitātes Ģeogrāfijas un zemes zinātņu fakultātes Telpiskās attīstības plānošanas programmas studiju kursā “Plānošanas tiesiskie pamati”. Nolikuma 9.4. punktam atbilstoša pieredze aprakstīta “Pretendenta pieredzes aprakstā.
· Vadošā pētniece: Alla Spale, SIA “Zvērinātu advokātu birojs Šķiņķis Pētersons” padomniece, Tieslietu padomes sekretariāta vadītāja un Latvijas Tiesnešu mācību centra lektore. Iepriekš strādājusi par Satversmes tiesas Juridiskā departamenta vadītāju. Nolikuma 9.4. punktam atbilstoša pieredze aprakstīta “Pretendenta pieredzes aprakstā
· Pētnieki:
· Matīss Šķiņķis, zvērināts advokāts, SIA “Zvērinātu advokātu birojs Šķiņķis Pētersons” vadītājs. Pārstāvējis klientus vairākos desmitos Satversmes tiesas, Eiropas Cilvēktiesību tiesas un administratīvo tiesu lietās, kas attiecas uz dažādiem īpašuma tiesību ierobežojumiem.
· Mārtiņš Daģis, SIA “Zvērinātu advokātu birojs Šķiņķis Pētersons” zvērināts advokāts un Jelgavas valstspilsētas domes deputāts. Pārstāvējis klientus vairākos desmitos Satversmes tiesas, Eiropas Cilvēktiesību tiesas un administratīvo tiesu lietās, kas attiecas uz dažādiem īpašuma tiesību ierobežojumiem.
· Ilze Vadzīte, SIA “Zvērinātu advokātu birojs Šķiņķis Pētersons” zvērināta advokāte. Specializējas nekustamo īpašumu darījumos.
· Anna Patrīcija Mālere, SIA “Zvērinātu advokātu birojs Šķiņķis Pētersons” zvērināta advokāta palīdze. Iepriekš strādājusi Eiropas Cilvēktiesību tiesā un Senāta Administratīvo lietu departamentā par senatora palīdzi.
· Artūrs Šuspāns, SIA “Zvērinātu advokātu birojs Šķiņķis Pētersons” jurista palīgs. Autors vairākiem atzītiem zinātniskajiem darbiem un publikācijām konstitucionālo tiesību jomā.

2. Uzdevumu izpildes plāns

	Nr.
	Tehniskajā specifikācijā paredzētais uzdevums
	Veicamo darbību izklāsts
	Iesaistītā personāla un tā uzdevumu apraksts, iesaistes laika grafiks

	1.1. 
	Izzināt pamattiesību uz īpašuma aizsardzību saturu un priekšnoteikumus tiesiskai īpašuma tiesību ierobežošanai
	Satversmes tiesas, Eiropas Cilvēktiesību tiesas, Eiropas Savienības Tiesas un ārvalstu konstitucionālo tiesu prakses izpēte, pievēršoties šādiem jautājumiem:
· tiesību uz īpašuma aizsardzību saturs un subjekti attiecībā uz nekustamo īpašumu;
· iespējamie ierobežojuma veidi, tostarp, de facto atsavināšanas problemātika;
· ierobežojumu attaisnojamības priekšnoteikumi;
· kompensējošo mehānismu nozīme;
· tiesību uz īpašuma aizsardzību saistība ar citām pamattiesībām (taisnīguma princips, tiesiskā paļāvība un tiesiskās vienlīdzības princips).
Izmantojamās pētniecības metodes:
· analītiskā, analizējot tiesību aktus, judikatūras atziņas un tiesību doktrīnu;
· salīdzinošā, salīdzinot pamattiesību aizsardzības apjomu Latvijā un Eiropas Cilvēktiesību tiesas praksē;
· deduktīvā, no tiesu prakses vispārīgajām atziņām, noskaidrojot konkrētas Pētījuma priekšmetam būtiskas atziņas attiecībā uz nekustamā īpašuma izmantošanas ierobežojumiem;
· induktīvā, no konkrētiem tiesu nolēmumiem izdarot secinājumus par kompensējošo mehānismu nozīmi īpašuma tiesību ierobežojumu attaisnošanā.
Darba rezultāts: sagatavota pētījuma daļa aprakstošā formā.
	Pētījuma vadītājs, Vadošā pētniece un Pētnieki veic tiesu nolēmumu izpēti atbilstoši Pētījuma vadītāja norādītam dalījumam. Pētījuma vadītājs un Vadošā pētniece nodrošina izpētes rezultātu sistematizēšanu un sagatavošanu apraksta formā.

Izpēte veicama līdz starpziņojuma sagatavošanai (3 mēnešos no līguma noslēgšanas dienas).

	1.2. 
	Izzināt kādi, kāda veida un apmēra nekustamā īpašuma apgrūtinājumi noteikti Latvijas Republikā ar normatīvo regulējumu, piemēram, izveidojot īpaši aizsargājamās dabas teritorijas,  nosakot īpašumu izmantošanai ierobežojumus ar Aizsargjoslu likumu, Teritorijas attīstības plānošanas likumu, Zvejniecības likumu, Enerģētikas likumu u.c., analizējot sagrupēt tos pēc ierobežojuma veida, apmēra vai citas līdzīgas pazīmes.
	Latvijas ārējo normatīvo tiesību aktu – likumu, Ministru kabineta noteikumu un pašvaldību saistošo noteikumu – analīze, apkopojot tiesisko regulējumu, kas paredz tiesību uz īpašumu ierobežošanu attiecībā uz nekustamo īpašumu. 
Saskaņojot ar Pasūtītāju, pilnvērtīgākai datu ieguvei Izpildītājs ierosina veikt pašvaldību aptauju.
Pēc tiesiskā regulējuma apkopošanas, Izpildītājs izvēlēsies piemērotāku kritēriju vai kritērijus, ar kura palīdzību grupēt tiesību uz īpašuma ierobežojumu veidus.
Pētījuma ietvaros tiks izveidots gan ierobežojumu veidu apraksts, gan tabula, kurā atspoguļoti kompensējošie mehānismi, kas paredzētam katram no ierobežojumu veidiem.
Izmantojamās pētniecības metodes:
· analītiskā, analizējot Latvijas tiesību aktos paredzētos īpašuma tiesību ierobežojumus;
· sistēmiskā, analizējot kopējo tiesiskā regulējuma sistēmu, kas nosaka tiesības un pienākumus rīcībai ar nekustamo īpašumu, kā arī dažāda juridiskā spēka tiesību aktos noteikto ierobežojumu savstarpējo mijiedarbību;
· induktīvā, dažādus atšķirīgus ierobežojumus veidus grupējot un sistematizējot pēc noteiktiem vispārīgākiem kritērijiem.
	Pētījuma vadītājs, Vadošā pētniece un Pētnieki veic tiesiskā regulējuma izpēti atbilstoši Pētījuma vadītāja norādītam uzdevumu dalījumam. Pētījuma vadītājs un Vadošā pētniece nodrošina izpētes rezultātu sistematizēšanu un sagatavošanu apraksta un tabulas formā.

Sākotnējā izpēte veicama līdz starpziņojuma sagatavošanai (3 mēnešos no līguma noslēgšanas dienas), identificējot visus ierobežojumus un piedāvājot kritērijus to grupēšanai. Tabula precizējama atbilstoši Pasūtītāja norādījumiem līdz gala ziņojuma iesniegšanai (6 mēneši no līguma noslēgšanas dienas.

	1.3. 
	Izzināt, kāda kompensācija ir paredzēta par katru no nekustamā īpašuma apgrūtinājumu veidiem (tostarp, arī, ja tās noteiktas pašvaldību saistošajos noteikumos), tostarp norādot, vai par apgrūtinājumu paredzēta zemes vienības kadastrālās vērtības samazināšana un/vai nekustamā īpašuma nodokļa atlaide.
	Latvijas ārējo normatīvo tiesību aktu – likumu, Ministru kabineta noteikumu un pašvaldību saistošo noteikumu – analīze, apkopojot tiesisko regulējumu, kas paredz kompensējošus mehānismus par īpašuma tiesību ierobežojumiem. 
Saskaņojot ar Pasūtītāju, pilnvērtīgākai datu ieguvei Izpildītājs ierosina veikt pašvaldību aptauju.
Pētījuma ietvaros tiks izveidots gan kompensējošo mehānismu veidu apraksts, gan tabula, kurā atspoguļoti kompensējošie mehānismi, kas paredzētam katram no ierobežojumu veidiem.
Izmantojamās pētniecības metodes:
· analītiskā, analizējot Latvijas tiesību aktos paredzētos kompensējošos mehānismus;
· sistēmiskā, novērtējot, kādi kopumā to savstarpējā mijiedarbībā pastāv kompensējošie mehānismi atkarībā no ierobežojuma veida.
	Pētījuma vadītājs, Vadošā pētniece un Pētnieki veic tiesiskā regulējuma izpēti atbilstoši Pētījuma vadītāja norādītam uzdevumu dalījumam. Pētījuma vadītājs un Vadošā pētniece nodrošina izpētes rezultātu sistematizēšanu un sagatavošanu apraksta un tabulas formā.

Sākotnējā izpēte veicama līdz starpziņojuma sagatavošanai (3 mēnešos no līguma noslēgšanas dienas), identificējot visus ierobežojumus un piedāvājot kritērijus to grupēšanai. Tabula precizējama atbilstoši Pasūtītāja norādījumiem līdz gala ziņojuma iesniegšanai (6 mēneši no līguma noslēgšanas dienas.

	1.4. 
	Analizēt, vai pastāv  loģiska likumsakarība starp ierobežojuma apmēru un kompensācijas apmēru, vai noteiktās kompensācijas ir atzīstamās par taisnīgām.
	Balstoties uz šīs tabulas 1.1. – 1.3.punktā minēto izpēti, izvērtēt, vai katram no ierobežojumu veiktiem paredzētais kompensējošais mehānisms (ja tāds ir) nodrošina šā ierobežojuma atbilstību Satversmes 1.,  91. un 105. pantam.
Tiek identificētas problēmsituācijas, kurās konstatējama tiesiskā regulējuma potenciāla neatbilstība augstāka juridiskā spēka tiesību normām. Izpildītājs neanalizē tiesiskā regulējuma politisko lietderību, ciktāl attiecīgajā jautājumā pastāv tiesību normas izdevēja rīcības brīvība.
Lai gūtu pilnvērtīgāku priekšstatu par tiesiskā regulējuma piemērošanas praksi un tajā konstatējām problēmām, Izpildītājs, saskaņojot ar Pasūtītāju, piedāvā veikt konsultācijas ar kompetentajām iestādēm (pašvaldību administrācijas, Valsts zemes dienests, atbildīgās ministrijas), nekustamo īpašumu attīstītājiem un tiesu varu (Senāta Civillietu departaments un Administratīvo lietu departaments).
Izmantojamās pētniecības metodes:
· analītiskā, analizējot Latvijas tiesību aktos paredzētā regulējuma atbilstību augstāka juridiskā spēka tiesību normām;
· sistēmiskā, izvērtējot, vai kopējā kompensējošo mehānismu sistēma ir savstarpēji saskaņota un atbilst racionāla likumdevēja principam;
· deduktīvā, no vispārīgajām atziņām par tiesību uz īpašumu saturu izdarot individuālu vērtējumu par konkrētu ierobežojumu un par to noteikto kompensējošo mehānismu atbilstību.
Darba rezultāts: sagatavots apraksts ar identificētajām problēmām un gadījumiem, kad konstatējama tiesiskā regulējuma potenciāla neatbilstība augstāka juridiskā spēka tiesību normām.


	Analīzi veic Pētījuma vadītājs un Vadošā pētniece, nepieciešamības gadījumā uzdodot papildu jautājumus Pētniekiem. Konsultācijas ar iestādēm, nekustamo īpašumu attīstītājiem un tiesu varas pārstāvjiem veic Pētījuma vadītājs un/vai Vadošā pētniece. Problēmsituāciju apraksts kā gala ziņojuma daļa tiek sagatavots 6 mēnešu laikā no līguma noslēgšanas dienas.

	1.5. 
	Sniegt priekšlikumus, ja tādi nepieciešami, par grozījumiem tiesiskajā regulējumā, lai kompensācijas būtu atzīstamas par taisnīgām, tai skaitā no tiesību sistēmas viedokļa.
	Balstoties uz šīs tabulas 1.4. rindā minēto analīzi, sagatavoti priekšlikumi nepieciešamajām izmaiņām Latvijas tiesību aktos, lai novērstu iespējamās neatbilstības augstāka juridiskā spēka tiesību aktos. Izpildītājs neveic lietderības apsvērumus, izvēloties starp dažādām tiesiski pieļaujamām alternatīvām to, kuras izvēle ir likumdevēja kompetencē. Tāpat Izpildītājs Pētījuma ietvaros negatavo tiesību aktu projektus vai tiesību normu redakcijas, bet vienīgi iezīmē nepieciešamo izmaiņu (ja konstatēta tāda nepieciešamība) būtību. 
Priekšlikumu sagatavošanai izmantojama analīzes un sintēzes pētniecības metode.
	Priekšlikumus apraksta formā sagatavo Pētījuma vadītājs un Vadošā pētniece 6 mēnešu laikā no līguma noslēgšanas dienas.


Ja nepieciešams Pretendents var papildināt tabulu ar papildus ailēm, lai pamatotu veicamo uzdevumu atbilstību iepirkuma nolikumā izvirzītajām prasībām vai mainīt to izkārtojumu.
